Tom Behnke (KF), 2011-04-05:
Det Konservative Folkeparti er helt enig i, at dømte selvfølgelig skal møde til afsoning, når de bliver indkaldt, og hvis ikke de møder op til den tid, de har fået besked om at de skal stille, skal det selvfølgelig have en konsekvens, at de ikke er mødt op til tiden.
Det har det jo også.
Det har rent faktisk en konsekvens, at man ikke møder til det tidspunkt, man er blevet tilsagt til.
Der er nemlig mulighed for at lave disciplinære sanktioner.
Man kan udsætte det tidspunkt, hvorfra vedkommende kan få lov til at få udgang.
Man kan komme i den situation, at i stedet for at få lov til at afsone i et åbent fængsel, ja, så skal man ind og afsone i et lukket fængsel.
Det kan man ikke.
Det har konsekvenser, når man ikke møder til tiden.
Derudover er en arbejdsgruppe jo så kommet med nogle forslag til, hvordan vi kan gøre det her endnu bedre, for det er jo rigtigt, at selv om vi har disse muligheder for konsekvenser, disciplinære sanktioner, og at de også virker, men at de ikke virker på alle, så er der selvfølgelig basis for, at man kan undersøge, om vi kan gøre endnu mere for at få endnu flere til at møde til tiden.
Der har været nedsat en arbejdsgruppe, som det er blevet nævnt, og den er så kommet med nogle forslag, og jeg tror faktisk på, at de forslag, man nu vil gennemføre, får en betydning og en effekt.
Jeg tror faktisk, at hvis man i indkaldelsen klart og tydeligt tilkendegiver, hvad konsekvensen er af ikke at møde til tiden, så vil der være nogle, der pludselig bliver opmærksomme på, at nåh ja, det er ikke gratis bare at blive væk, det er ikke gratis bare at ignorere en indkaldelse til en afsoning.
Det har rent faktisk nogle konsekvenser.
Det vil jo i hvert fald virke på dem, der gider læse den indkaldelse, de får.
Det næste, man kunne, og det er så også det, arbejdsgruppen foreslår, er at standse udbetalingen af eventuelle sociale ydelser på en sådan måde, at det også har en økonomisk konsekvens, så man som tilsagt til afsoning kan se, at det nok er en god idé at få det overstået, se at komme ind og få udstået den straf, man er idømt, og så kan man komme videre med sit liv.
Det, som Dansk Folkeparti foreslår, har været prøvet, og da man prøvede det, havde det ingen effekt.
Altså, at give yderligere straf til dem, der ikke møder op til afsoning til den tid, de er tilsagt, har ingen betydning, ingen indflydelse på, hvor mange der møder til tiden.
Det har det ikke.
Det ved vi jo, for det har man forsøgt sig med i Norge.
I Norge har man jo rent faktisk den mulighed, at man kan straffe dem, som ikke møder op til tiden, men det har ikke haft nogen betydning i forhold til antallet.
Derfor synes jeg, at beslutningsforslaget giver os en udmærket anledning til at få gjort op med, hvad vi allerede gør i dag.
Man gør en hel del, som rent faktisk virker.
Der er en arbejdsgruppe, der er kommet med nogle forslag, som jeg er helt overbevist om vil have en effekt, og vi har også trukket en streg i sandet og sagt, at det er en fristende løsning at sige, at så kan man få noget ekstra straf, fordi så kunne det være, at den, der i forvejen er dømt, kan se, at det ikke kan betale sig at blive væk, fordi så skal man sidde nogle flere dage.
Det er jo fristende, og det ligger også snublende nært at tro, at det vil have en effekt.
Men der er vi så så heldige, at det har været prøvet et andet sted, nemlig i Norge, og det har ingen effekt.
Der synes vi fra konservativ side, at man skal gøre det, som har en effekt, og det er altså ikke at lægge straf oveni.
Derfor afviser vi beslutningsforslaget.